b'\n_START_ARTICLE_\nMadagaskarintornip\xc3\xb6ll\xc3\xb6\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nMadagaskarintornip\xc3\xb6ll\xc3\xb6n pituus on 27\xe2\x80\x9330 sentti\xc3\xa4, ja paino 323\xe2\x80\x93435 grammaa. Siiven pituus on noin 21 sentti\xc3\xa4. Madagaskarintornip\xc3\xb6ll\xc3\xb6ll\xc3\xa4 on muiden tornip\xc3\xb6ll\xc3\xb6jen tavoin syd\xc3\xa4menmuotoinen naamakiehkura. Laji muistuttaa tavallista tornip\xc3\xb6ll\xc3\xb6\xc3\xa4, mutta on pienikokoisempi ja punertavampi. Sen naamakiehkura on my\xc3\xb6s py\xc3\xb6re\xc3\xa4mpi kuin tornip\xc3\xb6ll\xc3\xb6ll\xc3\xa4. Madagaskarintornip\xc3\xb6ll\xc3\xb6n selk\xc3\xa4puoli on punaruskea ja siin\xc3\xa4 harvakseltaan mustia pilkkuja. Vatsapuoli on vaaleanoranssi ja my\xc3\xb6s sit\xc3\xa4 kirjovat mustat pilkut. Isoja pilkkuja on erityisesti p\xc3\xa4\xc3\xa4laessa, siipisulissa. Naamakiehkura on p\xc3\xa4\xc3\xa4osin valkoinen, mutta silmien alareunoilla ja nokan tyvess\xc3\xa4 on ruskeaa s\xc3\xa4vy\xc3\xa4. Naamakiehkuraa ymp\xc3\xa4r\xc3\xb6i ruskea reunus. Madagaskarintornip\xc3\xb6ll\xc3\xb6st\xc3\xa4 tunnetaan vain tumma muoto, vaikka muilla tornip\xc3\xb6ll\xc3\xb6lajeilla esiintyy my\xc3\xb6s vaaleaa v\xc3\xa4rimuotoa.\n_START_SECTION_\nLevinneisyys ja elinymp\xc3\xa4rist\xc3\xb6\n_START_PARAGRAPH_\nMadagaskarintornip\xc3\xb6ll\xc3\xb6\xc3\xa4 tavataan nimens\xc3\xa4 mukaisesti vain Madagaskarissa. Levinneisyys rajoittuu saaren it\xc3\xa4osiin, jossa sit\xc3\xa4 on tavattu ainakin kuudella eri alueella. Lis\xc3\xa4tutkimuksissa lajia saatettaisiin mahdollisesti l\xc3\xb6yt\xc3\xa4\xc3\xa4 my\xc3\xb6s muualta. Elinpaikkoja on l\xc3\xb6ydetty niin Amber Mountainilta Madagaskarin pohjoisosista kuin Mantadian kansallispuistosta maan it\xc3\xa4isist\xc3\xa4 keskiosista ja saaren kaakkoisosista. Lajia on hiljattain havaittu my\xc3\xb6s huomattavasti etel\xc3\xa4mp\xc3\xa4n\xc3\xa4 Kalambatritrassa ja maan kaakkoisosasta. Sit\xc3\xa4 tavataan ehk\xc3\xa4 kaikkialla miss\xc3\xa4 on riitt\xc3\xa4v\xc3\xa4n suuria rehev\xc3\xa4n mets\xc3\xa4n saarekkeita. Levinneisyysalueen arvioidaan kattavan noin 52 000 neli\xc3\xb6kilometri\xc3\xa4._NEWLINE_Lajin elinymp\xc3\xa4rist\xc3\xb6\xc3\xa4 ovat kosteat ikivihre\xc3\xa4t mets\xc3\xa4t merenpinnan tasolta aina 2 000 metrin korkeuteen asti. Se kuitenkin saalistaa mets\xc3\xa4\xc3\xa4 reunustavilla aukkopaikoilla. Madagaskarintornip\xc3\xb6ll\xc3\xb6\xc3\xa4 on havaittu my\xc3\xb6s kes\xc3\xa4vihantien puiden hallitsemilla alueilla. Aiemmin sen uskottiin tarvitsevan koskematonta sademets\xc3\xa4\xc3\xa4, mutta nykytietojen mukaan se voi n\xc3\xa4ytt\xc3\xa4yty\xc3\xa4 my\xc3\xb6s muokatuissa uudismetsiss\xc3\xa4 ja pensaikoissa, ja saalistaa viljelysalueilla kuten riisipelloilla ja kaskimailla.\n_START_SECTION_\nElintavat\n_START_PARAGRAPH_\nMadagaskarintornip\xc3\xb6ll\xc3\xb6n elintavat tunnetaan huonosti, ja v\xc3\xa4h\xc3\xa4isetkin tiedot on saatu vasta melko hiljattain. Se on pareittain el\xc3\xa4v\xc3\xa4 y\xc3\xb6lintu. P\xc3\xb6ll\xc3\xb6jen on n\xc3\xa4hty lep\xc3\xa4ilev\xc3\xa4n kallionkielekkeill\xc3\xa4 ja luolien suulla. Er\xc3\xa4\xc3\xa4n Masoalan niemimaalla el\xc3\xa4neen yksil\xc3\xb6n reviiri kattoi 120 hehtaaria. Madagaskarintornip\xc3\xb6ll\xc3\xb6n \xc3\xa4\xc3\xa4ntely muistuttaa tornip\xc3\xb6ll\xc3\xb6n \xc3\xa4\xc3\xa4nt\xc3\xa4. Laji p\xc3\xa4\xc3\xa4st\xc3\xa4\xc3\xa4 noin puolentoista sekuntia pitk\xc3\xa4n, sihisev\xc3\xa4n kirkaisun, joka muistuttaa tornip\xc3\xb6ll\xc3\xb6n vastaavaa mutta on voimakkaampi. Kirkaisun s\xc3\xa4velkorkeus laskee loppua kohden. Madagaskarintornip\xc3\xb6ll\xc3\xb6ll\xc3\xa4 on my\xc3\xb6s wok-wok-wok-huuto, jonka uskotaan toimivan varoitus\xc3\xa4\xc3\xa4nen\xc3\xa4. Madagaskarilla el\xc3\xa4v\xc3\xa4t tavalliset tornip\xc3\xb6ll\xc3\xb6t saalistavat p\xc3\xa4\xc3\xa4asiassa ihmisten tuomia rottia, mutta madagaskarintornip\xc3\xb6ll\xc3\xb6n p\xc3\xa4\xc3\xa4ravintoa ovat kotoper\xc3\xa4iset rottael\xc3\xa4imet ja tanrekit, joita se v\xc3\xa4ijyy mets\xc3\xa4nreunalla olevan puun oksalta. Ankaranan kuivametsiss\xc3\xa4 Pohjois-Madagaskarissa t\xc3\xa4rke\xc3\xa4 ravintokohde on madagaskarinrottiin kuuluva Eliurus antsingy, joka muodostaa seudun madagaskarinp\xc3\xb6ll\xc3\xb6jen ravintotarpeesta l\xc3\xa4hes puolet. Laji sy\xc3\xb6 my\xc3\xb6s hy\xc3\xb6nteisi\xc3\xa4, sammakoita ja gekkoja._NEWLINE_Ensimm\xc3\xa4inen madagaskarintornip\xc3\xb6ll\xc3\xb6n pes\xc3\xa4 l\xc3\xb6ydettiin vasta vuonna 1995. Pes\xc3\xa4 sijaitsi eristyneess\xc3\xa4 Weinmannia-suvun puun onkalossa, josta on matkaa maan pintaan noin 23 metri\xc3\xa4. Pes\xc3\xa4n perusteella poikueeseen kuuluu kaksi poikasta, jotka tulevat lentokykyisiksi 10 viikon ik\xc3\xa4isin\xc3\xa4, ja pysyttelev\xc3\xa4t vanhempien reviirill\xc3\xa4 t\xc3\xa4m\xc3\xa4n j\xc3\xa4lkeen viel\xc3\xa4 nelj\xc3\xa4 kuukautta.\n_START_SECTION_\nUhat ja suojelu\n_START_PARAGRAPH_\nMadagaskarintornip\xc3\xb6ll\xc3\xb6jen m\xc3\xa4\xc3\xa4r\xc3\xa4ksi arvioidaan 2 500\xe2\x80\x9310 000 lintua. Suurin uhka madagaskarintornip\xc3\xb6ll\xc3\xb6lle ja monelle muulle saaren lajille on metsien jatkuva h\xc3\xa4vi\xc3\xa4minen. Metsi\xc3\xa4 on tuhottu eniten hakkaamalla mets\xc3\xa4 ja polttamalla se hakkuun j\xc3\xa4lkeen avoimeksi maatalousmaaksi. Sademetsi\xc3\xa4 katoaa my\xc3\xb6s kaupallisten hakkuiden takia ja hallitsemattoman tulenk\xc3\xa4yt\xc3\xb6n aiheuttamiin mets\xc3\xa4paloihin. Palojen syyn\xc3\xa4 ovat usein kehnot maanviljelymenetelm\xc3\xa4t. Kaadettujen metsien tilalle on my\xc3\xb6s istutettu eukalyptuspuita, m\xc3\xa4ntyj\xc3\xa4 ja muita vieraslajeja. Madagaskarin it\xc3\xa4rannikon tasanko on jo l\xc3\xa4hes kokonaan hakattu ja j\xc3\xa4ljell\xc3\xa4 olevat mets\xc3\xa4laikut ovat kasvavan ihmispaineen alla._NEWLINE_Madagaskarintornip\xc3\xb6ll\xc3\xb6 kuuluu CITES-sopimuksen liitteeseen I ja II. Sit\xc3\xa4 tavataan useassa kansallispuistossa ja muulla luonnonsuojelualueella. Kuusi hiljattain l\xc3\xb6ydetty\xc3\xa4 esiintymispaikkaa kuuluvat my\xc3\xb6s Kansainv\xc3\xa4lisesti t\xc3\xa4rke\xc3\xa4 lintualue-verkostoon._NEWLINE_Vuonna 2009 Kansainv\xc3\xa4linen luonnonsuojeluliitto IUCN lievensi madagaskarintornip\xc3\xb6ll\xc3\xb6n uhanalaisuusluokitusta eritt\xc3\xa4in uhanalaisesta vaarantuneeksi, koska lajin esiintymisalueen on huomattu olevan laajempi kuin ennen uskottiin. Kantaa pidet\xc3\xa4\xc3\xa4n kuitenkin pienen\xc3\xa4 ja taantuvana, koska sademetsien pirstaloituminen jatkuu edelleen.'